**Vi bidrar til et bedre liv på bygda**

Guatemala: 14 ungdommer fra landsbyen Comitancillo gjorde sitt livs reise til USA. Håpet var å få familien deres ut av fattigdom. De kom aldri fram. Møtet med en kriminell bande i Mexico endte i døden. De forkullede kroppene ble funnet stablet i en lastebil. Vår lokale samarbeidspartner Ammid vil få slutt på flukten fra bygda.

– Du kan ikke skjønne hvordan vi har det.

Tolken min, Glendy Paola ser fortvilet på meg. Den siste timen har jeg intervjuet grunnlegger og daglig leder Reubén Feliciano Pérez i Ammid, med Glendy Paolas tolkehjelp. Hver dag i uken som er gått har vi to vært på studieturer for å besøke dem som nyter godt av midlene bygdekvinnene samler inn, sammen med ansatte fra Ammid. I møte etter møte blir vi møtt av takknemlige småbønder som forteller at hjelpen fra Ammid har endret livene deres til det bedre. Regjeringen i Guatemala City bryr seg lite om Maya-Mam folket som bor her ute i distriktene, sier de. Lokalt tildeles de ikke penger fra myndighetene. De får ikke offentlig helsehjelp. Jobber i offentlig forvaltning kan de se langt etter. I tillegg er det mye korrupsjon.

Året etter at borgerkrigen tok slutt, tilbake i 1997, var Reubén Feliciano Pérez en av grunnleggerne av Ammid. Forkortelsen kan oversettes til Maya-Mam folkets organisasjon for forskning og utvikling. Siden den gang har han vært leder i organisasjonen.

Hva får en universitetsutdannet lærer på videregående nivå til å gi avkall på karrieren, og hjelpe Maya-Mam folket som bor over 3.000 meter over havet, i fjellene på grensa mot Mexico?

– Jeg kan prøve å skjønne litt, svarer jeg Glendy Paola.

**Bevarer urfolks identitet og kultur**

Moder jord, madre tierra, er et sentralt begrep i urfolket Maya-Mams identitet og tankesett. De lever av og med naturen. Naturen er alles mor. Hvert møte hos Ammid starter med en bønn til moder jord, naturelementene og det store universet vi lever i. Misjonen til organisasjonen er å styrke Maya-Mam folkets kulturelle identitet, og deres tekniske og politiske evner. De tekniske evnene vil si hvordan de selv kan dyrke opp og ta vare på jorden og skogen, vannet de drikker og gjøre gode økonomiske valg. De politiske evnene bygges opp i lokalsamfunnene ved å støtte befolkningen til å bli politisk bevisste. Spesielt kvinnegrupper læres opp og oppfordres til å la stemmene sine bli hørt. Det er viktig i et land som har et ungt demokrati og der det ikke har vært vanlig at kvinner tar ordet i forsamlinger. I mayaområdene velger innbyggerne i lokalsamfunnet hvert år sine egne styringsorganer. For at alles syn skal bli hørt, er det ekstra viktig at kvinnene også blir valgt inn. Erfaringsvis gir det gode løsninger.

– De lokale gruppene er ikke korrupte og prøver å tilby befolkningen tjenester selv om de ikke har penger, forklarer Reubén.

I dag, i høylandet der Maya-Mam folket bor, lever mange fortsatt i stor fattigdom. Reubén fortellere at babyer, barn og unge ofte er feil- og underernærte. Koronapandemien gjorde livene enda vanskeligere. Mange foreldre og søsken døde. Mange mistet jobben eller bedriften gikk konkurs. Valg av koronavaksinen står i dag som et symbol på korrupsjonen i den forrige regjeringen. Vaksinene fikk de fra Russland, og viste seg å gi alvorlige bieffekter med alvorlig sykdom og død. Bedre ble det ikke av at korrupsjonen i samfunnet økte under pandemien.

– I Norge bryr regjeringen din seg om folket. Regjeringen i Guatemala bryr seg ikke om urfolket, de har ingen rettigheter, smetter Glendy Paola inn.

Ammids arbeide har en djerv misjon når vi vet at mange urfolksledere i Guatemala har måttet bøte med livet, sitter fengslet eller har rømt landet. Lettere blir det ikke når folket her opplever utfordrende klimaendringer på kroppen, der regnet glimrer med sitt fravær eller kommer i altfor store mengder.

– Det er komplekst, gjentar Reubén stadig.

Tilbake på 1990-tallet så læreren Reubén hvordan Maya-Mam folket ble diskriminert. For å overleve måtte familier fra Comitancillo reise til landets varmere strøk for å jobbe på store sukker- og kaffeplantasjer. De hadde ingen rettigheter. Før høsting ble sukkerplantasjer brent. Arbeiderne, voksne som barn, fikk ødelagt lunger og øyne fordi de jobbet i de forurensede, nedbrente områdene. Sammen med andre lokale ressurspersoner grunnla Reubén en organisasjon som skulle jobbe for det gode liv i Comitancillo.

– I framtiden håper jeg at ingen her må reise til store plantasjer eller USA for å få gode liv. Maya-Mam folket skal finne det her, sier han.

**Vanskelige valg**

Når Ammid velger hvilke prosjekter de skal satse på, starter de alltid med sine lokale organisasjoner. Hvert år samles representanter fra alle lokalsamfunnene. Kvinner, menn og unge gir Ammid råd om hva som kan være de beste prosjektene for familiene som lever sammen der. I etterkant evaluerer Ammid hvert lokalsamfunns problemer og forhold. Hva problemene er, kan variere stort. Til slutt velger Ammid ut nye prosjekter og hvilke samfunn som skal nyte godt av dem, før de settes ut i live. Kriterier for valgene er matsikkerhet, menneskers deltagelsesrett, forsvar og beskyttelse av moder jord, fremme beskyttelse av deltagernes helse og muligheter for å skape nye jobber.

Mye handler om å redde familiers helse. To viktige tiltak er utdeling av Eco-filtere som renser vann til drikkevann og vedfyrte spareovner det lages mat på. Vannet fra springen eller kilder kan ikke drikkes, men går det gjennom Eco-filteret blir det renset og klargjort for bruk. Til nå er det delt ut 1.500 slike vannfiltre. I mange hjem er det åpne ildsteder. Røyken fra ildstedene ødelegger lunger og øyne på dem som oppholder seg i rommet. Kvinner lager maten, og er derfor mest utsatt. Det er bygget 1.500 vedfyrte spareovner i Maya-Mam hjem.

For å få støtte, har Amid følgende kriterier:

1. Samfunnet får ikke støtte fra andre.
2. Innbyggerne, og da spesielt barn og unge, er underernærte
3. Samfunnet er plaget med utflytting til USA.
4. Deltagerne må være villige til å legge ned egeninnsats i prosjektene.

Ammid gir støtte til utvalgte landsbyer og familier.

Når Ammid støtter familier velger de i utgangspunktet å støtte kvinnene i familien. Den ansvarlige personen får til ansvar å fordele midlene i sin familie. Kun én person i hver familie får støtte. Ammid støtter også enker og enslige kvinner. Her er behovene ekstra store.

Hvilke familier som skal velges er vanskelig fordi behovene er store. Noen ganger er det så stor nød at familier med store behov må velges bort.

– Vi ser på husstandard og størrelsen på jorden, og danner oss et bilde av hvem som virkelig trenger vår støtte, forklarer Reubén.

**Bondekvinner på selvtillitskurs**

Klokken er ti og rådgiver i Ammid, Aracelia Marroquín har tatt oss med til et selvtillitskurs for bondekvinner. Vi krabber ned en bratt sti til en liten gård. Kaklende høner står i et bur på gårdsplassen. President Everilda i kvinnegruppa kommer oss smilende i møte. Hun hilser på Maya-Mams tradisjonelle vis. Vi tar på hverandres fingertupper og hilser med hånden til hodet. Everilda er vertskap for møtet. Lange planker som plasseres på avkuttede stubber gjør nytten som benker i kjøkkenet hennes. Én etter én dukker kvinnene opp. Nå er de ferdige med å lage frokost til mann og barn og sende dem avgårde til dagens gjøremål, husdyra er fôret og hjemmet ryddet. Barn som er for små til å gå på skolen, har de med seg.

Aracelia er forberedt. Hun har en bag fylt med leker til barna mens mødrene deres skal på kurs. Ingen mor kan konsentrere seg med gråtende barn. Denne timen er mødrenes lille pustehull i en travel hverdag. Etterpå må de hjem for å vaske klær og hus, alt for hånd, og forbereder de neste måltidene for familien. De er de første som står opp om morgenen og de siste som legger seg om kvelden. Alle har de seks, syv eller åtte barn.

– De er så sterke og tøffe, visker Glendy Paola mens vi ser kvinnene sette seg rundt bordet på kjøkkenet.

Aracelia deler ut kurshefter. Det er mange bilder og stor skrift i heftene. Ingen av kvinnene kan lese eller skrive noe særlig.

Dagens tema er kvinners rett til deltagelse i det offentlige rom. Timen starter med at de diskuterer hvorfor ikke kvinner deltar i diskusjoner i samfunnet. Svarene skriver Aracelia med sprittusj på en plakat:

«I frykt for mannen»

«Kulturelle mønstre»

Diskusjonen går friskt om kvinners rett til deltakelse i alle rom, deres rett til å dele sine ideer og meninger på jobb, i hjemmet, på møter og i kirken. I samfunnet består deltakelsen av 95 prosent menn.

– De er hjemme og tar vare på barn, dyr, hus og mat. Det starter de med allerede i ung alder, hvisker Glendy Paola.

Noen ganger deltar noen få kvinner på offentlige møter. De opplever å bli latterliggjort om de tar ordet. Meningene deres er ikke viktige, ingen ønsker å høre dem, er det noen av kursdeltagerne som sier. Ingen får høre kvinnenes meninger eller tanker om hvordan problemer kan løses. Menn tar avgjørelsene for samfunnene. De tenker ikke over kvinneproblemer. Problemer som vold i hjemmet eller gamle kjønnsmønstre.

Nå skal gruppen høre på et hørespill fra en høyttaler. Aracelia deler ut sukkertøy for at tilhørerne ikke skal falle i søvn. Fra en av damene overtar Glendy Paola en liten baby som er litt sutrete. De to sitter og leker borte ved vedkomfyren mens de andre lytter konsentrert til opptaket. Noen ganger ler de, andre ganger ser de alvorlige på hverandre. Temaet er alkoholisme og fysisk og seksuell partnervold. Pappaen i familien drikker alkohol. Når mannen drikker, slår han og kjefter på kona og barna. Drikkeproblemene gjør at familien ikke får mat eller barna utdannelse. Alkohol skaper ikke penger, bare problemer. Programmet avsluttes med at en kvinneorganisasjon foreslår at alkoholbutikker stenges. De som selger alkohol, bryr seg ikke om problemene de skaper i familiene. Det er viktig å lytte til Maya-Mam kvinner og deres løsninger for å få slutt på problemene.

– Problemene er alvorlige for kvinnene, barna og samfunnet. Alkohol er ikke godt for helsa, familien og økonomien. Men det er mulig å endre livene deres. Vi har en organisasjon nå og vi er et eksempel for andre kvinner. Kurset de deltar på er en øvelse i å bygge opp sin egen selvtillit og forstå sin egen verdi. Sammen kan vi endre samfunnet og være deltagere i offentlige diskusjoner, forklarer Aracelia.

Vi går ut på gårdsplassen. Kvinnene samler seg i en sirkel. Aracelia tar fram en rød ballong hun har blåst opp. Kvinnene slår ballongen oppi luften til hverandre. Den som mister ballongen, deler sin oppfattelse av programmet de har hørt på. Alvorlige temaer diskuteres med latter og lek.

En kvinne mister ballongen. Hun holder den fast mellom to hendene mens hun forklarer at før hun deltok på kurset, visste hun ikke at alkohol var et problem. Hun tenkte at vold og alkoholisme var normalt. At kvinnen måtte akseptere volden.

Aracelia svarer at volden er et problem. Det er ikke noe de må akseptere.

Hun prøver ut påstanden om at menn sier at kvinnens plass er i hjemmet og at kvinner som deltar på offentlige møter er late og ikke passer på hjemmet sitt.

– Det er ikke sant, svarer kvinnene.

– Kvinner som deltar er ikke late, de er modige. Vi er ikke redde for å delta. Vi er intelligente og har mer enn nok kunnskap til å delta. Våre ideer og meninger er viktige, svarer en.

Aracelia spør hva de tenker om at noen sier at kvinners meninger er dårlige og at kvinner som tar ordet i forsamlinger ikke bryr seg om barna sine.

– Det er ikke sant, sier en annen.

– Kvinner som deltar på møter kan også ta vare på barna sine, det er ikke noe problem. Vi er ikke late, vi er modige.

**Jeg tjener pengene mine selv - håndverksdame**

Etter besøket hos de tøffe kvinnebøndene, tar Aracelia oss med til en av de eldste håndverksgruppene i Comitancillo. 30 år er gruppa. I dag består den av en kvinnegruppe og en ungdomsgruppe der deltagerne er av begge kjønn.

 – Dette er en prosess vi har med flere håndarbeidsgrupper. De starter med opplæring, så får de egen maskin. Ammid gir også gruppen utstyr og stoff. Nå kan denne ungdomsorganisasjonen lage bluser med vakre mønster, sier Aracelia.

– De jobber sammen i grupper når de øver eller får store bestillinger. Ellers jobber de mye hjemme.

Deltagerne i håndverksgruppa viser fram bager og vesker i forskjellige størrelser, forklær, skjorter og bluser med de vakreste mønstre. Til og med vaskbare mensbind lager de. Sist uke kjøpte Ammid bind fra dem som ble gitt til jenter som får skolestipend av Ammid. Produktene er i de tradisjonelle fargene fra Comitancillo. De er en produktiv gruppe som jobber godt sammen.

De fire sy- og broderingsmaskinene gruppa bruker, er det Ammid som har betalt for. Ammid har også betalt for utstyr de trenger for å skape fargerike kreasjoner. Opplæring til å bruke maskinene har de også fått. I dag er de dyktige på å bruke maskinene og skaper egne mønster. Det kommer også inn bestillinger fra kunder som ønsker seg spesielle stiler og farger. De trener på å sy sammen og deler kunnskap med hverandre. Barna blir også trukket med og får opplæring av de eldre. Vi er ikke en gruppe, forklarer én av dem som sitter bak en symaskin, vi er en familie.

– Dette er mine barns framtid, sier hun.

Håndverksgruppa bidrar til at færre gir seg ut på den farlige reisen til USA.

Produktene de lager, selger de på markeder. Det gir kjært tiltrengte penger.

– Takk til din organisasjon som støtter arbeidet vårt. Dere skal vite at vi jobber hardt og hele tiden forbedrer oss, sier de.

Oppfordringen deres er at historien deres må deles med bygdekvinnerne i Norge.

– Guatemala kan endre seg. Vi behøver ikke å reise til USA. Her har vi en jobb og kan tjene penger. Vi håper vi kan utvikle oss videre. Vi har mange drømmer, store drømmer, sier de.

Michaela Martin Lopez er en av kvinnene som var med da gruppen ble grunnlagt. Hun var også med på å grunnlegge Ammid. Opplæring i bruk av maskinene til å sy og brodere har hun fått fra Ammid.

– Jeg kan trygt si at Ammid er en god organisasjon for folk, sier hun.

I oppstarten spurte hun Reuben om Ammid kunne kjøpe en maskin til gruppa. Det fikk de. Da var de 13 medlemmer som delte på en symaskin. Etter hvert som Michaela solgte produktene sine, kunne hun spare seg opp nok penger til å kjøpe egen symaskin. Hun holder fram et vakkert forkle med blomstermønster som hun syr på nå.

– Takket være støtten fra Ammid kan jeg nå sy produkter som jeg selger i markedet i Comitancillo. Jeg deltar fortsatt i denne håndverksgruppen og tjener mine egne penger, sier hun.

Før håndverksprosjektet startet, tjente ikke Michaela penger selv. Det var et vanskelig liv. Gikk hun på markedet med mannen sin, fikk hun ikke mat eller drikke.

– Da jeg tjente mine egne penger kunne jeg kjøpe det jeg ønsket selv når jeg var på markedet. Jeg kunne dele maten og drikken med barna mine, forteller hun.

Pengene hun har tjent har gjort det mulig å støtte barna og deres utdanning.

– At jeg kan tjene egne penger gjør meg lykkelig, sier Michaela.

**Kaffegruppen i fjellet**

– Greier du å gå nedover denne fjellskrenten? spør Glendy Paola engstelig.

Vi har reist langt inn i fjellene, over humpete og dårlige veier, til det mest fjerntliggende prosjektet Ammid har. La Vega San Isidro heter det, 4.000 meter over havet. Før vi går ut av bilen, forteller Glendy Paola at en mann som jobbet for Ammid døde i en skogsbrann her for ikke lenge siden, sammen med sin 11 år gamle sønn.

Ammid har valgt å hjelpe dette samfunnet fordi de lever i stor nød. Familiene her trenger opplæring i mat-, vann- og helsesikkerhet.

Vi går nedover den svingete stien. På veien går vi forbi små gårder. Ingen av dem har innlagt strøm eller vann. Ved et elveløp ser vi en kvinne som vasker klær for hånd. Etter hvert åpner naturen seg og vi går forbi frodige, grønne hager med grønnsaker og frukttrær. Her dyrkes det mais, bønner, epler, avocado, sitron, fersken bønner, tomater og lokale medisinurter. Utenfor gårdene ser vi husdyr som kyr, høner, geiter og hester. Vi skjønner at vi er vitne til et vellykket Ammid-prosjekt. Nederst i dalen, på et lite platå, møter vi alle småbøndene fra gårdene vi har passert. De ønsker oss varmt velkommen. Plassen er fylt opp med hundrevis av små kaffeplanter.

Gruppen har båret jord ned den bratte fjellsiden, siktet den og sådd kaffefrø. Nå er stiklingene så store at de kan plantes ut i små svarte plastikkposer med jord. Igjen har gruppa båret ned svære sekker med jord til stiklingene. Om et år vil kaffeplantene være store nok til å dyrkes ut på åkrene til hver bonde. Ammid har gitt opplæring til kaffedyrkingen. Lykkes de med kaffeplantene kan bøndene få solgt kaffen til Europa eller andre pengesterke markeder. Kaffe fra dette værharde klimaet skårer høyt på kvalitetsskalaen. Viktig er det også at kaffeplantene ikke gjør noe skade på naturen. De kan dyrkes i skogen og på åkerne. Rundt kaffeplantene kan det dyrkes andre matplanter som mais og bønner.

Kooperasjonen Anacafe Guatemala samarbeider med Ammid om opplæring og distribusjon. De har også med to rådgivere på besøket som lærer bøndene å sette ut plantene på åkeren. Her brukes gjødsel og aske vekselsvis, før kaffeplanten settes i jorden. Hensikten er gjødsling og å holde skadedyr unna.

I denne gruppa jobber menn, kvinner og ungdommer skulder ved skulder. Presidenten i gruppa trår fram.

– Jeg er kvinne og president, sier Rosa.

Hun starter med å takke moder jord for jordenergi og solenergi. De har en sterk tilknytning til jorden og vil beskytte den for framtiden. Rosa forklarer at alle bøndene her står sammen om å skape gode liv. Hun uttrykker takknemlighet til Ammid for at de gjør dette mulig.

– Før vi fikk støtte fra Ammid hadde vi ikke mulighet til å plante trær og grønnsaker. Med Ammids støtte og opplæring har alle hager med frukt og grønnsaker. Ammid hjelper kvinner til å delta i gruppene. Bare se, jeg er kvinnelig president i denne gruppa, sier hun.

Gruppa startet optimistisk å dyrke kaffeplanter. Dessverre kom det mye regn i fjor og mange planter ble ødelagt.

– Vi tror på Ammid og fortsatte med å dyrke kaffeplanter. Nå har vi mange planter som vi kan dyrke i hagene våre, sier Rosa.

De får ikke støtte fra staten. De har ikke pc’er, smarttelefoner eller internett. Den lille barneskolen Ammid har bidratt til å starte, er den eneste institusjonen de har. Det er ingen sykehus eller helsepersonell. Men de har moder jord.

– Det er nok for oss, sier hun.

– Med ditt besøk vet vi at du forstår livene våre her.

German Méndez og andre rådgivere i Ammid har gitt bøndene veiledning i hvordan dyrke. Ammid har også støttet gruppa med midler til frø og utstyr.

En kvinne med blått tørkle på håret har lånt bort området som frøene til kaffeplantene dyrkes på. Huana Miranda er enke og har fire barn. Mannen ble drept for fire år siden. Ingen vet hvem som drepte ham. Svogeren hennes var han som ble drept i skogbrannen tidligere i år. Herman forteller at Huana Miranda har deltatt i Ammids prosjektgruppe i flere år. Hun forsto fort hvordan Ammid jobber med mennesker og har støttet opp om prosjektene her. Hun har stor tro på kaffeprosjektet. Senere viser hun oss sin frodige hage. Med egne hender har enken plantet et stort område med grønnsaker og frukttrær. Jeg tar et bilde av moren og barna foran åkeren deres. De ler og tuller med hverandre. Huana Miranda eier en hest. Det gjør det mulig for henne å ta med produkter fra området og selge på markeder. Det gir sårt tiltrengte inntekter.

Etter å ha krabbet opp den bratte stien igjen, får vi servert den beste hønsesuppa jeg noensinne har smakt. På tilbakeveien ser jeg store plakater som viser kandidater til Guatemalas parlamentsvalg. Det virker helt malplassert i et område myndighetene er totalt fraværende. Senere spør jeg Reubén om hva han tenker om dette. Han rister oppgitt på hodet.

– Valgplakatene er strategiske for å kontrollere folks tanker, sier han.

**Tenåringsjentene med skolestipend**

Etter fullført barneskole, er det mange jenter som ikke får fortsette på skolen. Krav om skolepenger, forventninger om at de skal bidra i hjemmet og lange avstander er forklaringer. Ammid gir utvalgte jenter i fjerntliggende bygder skolestipend slik at de får mulighet til å fullføre ungdomsskolen. De er i alderen 14 til 18 år. Fra mandag til fredag går de på skole. I helgene jobber de for å forsørge familien. Kriteriene for å bli valgt ut er at jentene har mistet en eller begge foreldre.

De må signere et forpliktende dokument. Her følger Ammids betingelser og at jentene forplikter seg til å fullføre utdannelsen. Ammid betaler skolepenger, utstyr de trenger for å studere, skoleuniform og bo- og levekostnader om de ikke kan bo hjemme.

De fleste av jentene fullfører utdannelsen og får gode karakterer. Målet til Ammid er å støtte hele utdannelsesløpet deres. Rådgiver hos Ammid, Evelin Matías kan med stolthet fortelle at samfunnene der jentene bor, belønnes med å få gode mennesker og velutdannede kvinner.

– Stipendiatene får også trening i hvilke rettigheter de har. De får kursing i hvordan de kan beskytte kroppene sine og hvordan de kan beskytte sine sinn, følelser og tanker, forklarer Evelyn.

Hver tredje måned besøker en ansvarlig fra Ammid skolene for å kontrollere jentenes karakterer. For å få støtte må de ha ståkarakterer i alle fag.

Det er liten tvil om at skolestipendiene har endret jentenes liv positivt. Dette er ungdommer som er vant med å jobbe hardt og har satt seg mål om hva de vil gjøre når de har studert ferdig. Én vil bli regnskapsfører, en annen lege og en tredje lærer og leder på skole. Flere forteller at de er blitt tryggere i å snakke høyt i grupper om følelser, ideer og tanker.

Ei jente med langt mørkt hår og lys blå strikkejakke studerer for å bli regnskapsfører. Hun vil være et forbilde for andre Maya-Mam jenter som ønsker å ta utdannelse.

– Ammid har gitt meg en pc som er viktig for studiene mine. Om to måneder er jeg ferdig med studiene. Jeg håper Ammid kan gi meg støtte slik at jeg kan studere videre i San Marcos. Kursene jeg har fått i å bygge selvtillit og hvilke rettigheter jeg har, gjør at jeg ikke er beskjeden lenger. Jeg tør å la min stemme bli hørt. Utdanningen vi får er en gave til å forandre livene våre og personen vi vil være, sier hun.

En annen forteller at den store drømmen hennes er å bli sykepleier eller lege.

– Broren min ble født med hofteleddsdysplasi og kunne ikke gå. Det bidro til at jeg ville utdanne meg innen helsefaget. Om jeg kan utdanne meg til lege eller sykepleier, kan jeg hjelpe lokalsamfunnet mitt, akkurat som Ammid gjør. I mitt lokalsamfunn er det mange syke barn som trenger behandling.

En tredje jente forteller at faren hennes er død og at moren ikke har midler til å betale skolegangen hennes. Hun får ikke støtte fra stefaren.

– Jeg er den eldste datteren og måtte være ekstramor for mine søsken fordi moren min jobber. De tre årene jeg jobbet hjemme og ikke gikk på skole gjorde meg trist og deprimert. Det var en velsignelse da jeg møtte representanten fra Ammid som fortalte at jeg kunne fortsette utdannelsen min. Med en god utdannelse kan jeg få jobb. Det vil gi støtte til familien og lokalsamfunnet mitt. Jeg utdanner meg til å bli lærer. Nå er jeg den beste i klassen min og jobber som forskningskoordinator på skolen. Jeg vil fortsette til universitet for å studere. Nå håper jeg at Ammid vil støtte studiene mine videre. Det er vanskelig å være ung jente her. Kvinner skal ikke snakke om sine følelser, tanker og ideer. Med utdannelse vil det endre seg. I framtiden vil jeg være et forbilde for samfunnet mitt, sier hun bestemt.

**Urfolkets kraft**

I fjor var det presidentvalg i Guatemala. Bernardo Arévalo fra det lille partiet Semilla («Frø») vant en overraskende seier. Lovnaden hans var å bekjempe korrupsjon. Landets øverste domstoler med riksadvokaten i spissen prøvde å gjøre valget ugyldig og hindre at Arévalo ble innsatt som ny president. Da fikk urfolket nok.

I 106 dager organiserte ledere i landets urfolkssamfunn over 100 veisperringer og store demonstrasjoner utenfor påtalemaktens kontor i hovedstaden. De greide å stoppe landet. Fra Comitancillo gikk det busslaster med representanter fra Maya-Mam samfunnet. Én av dem var Glendy Paola.

– Vi var så sterke og stolte da alle menneskene og organisasjonene tok til gatene, forteller hun.

Til slutt måtte påtalemakten gi opp. 15. januar i år ble Bernardo Arévalo innsatt som Guatemalas 52. president. Urfolket kan gjøre endringer. Men i Comitancillo, seks timers kjøretur unna, er lite forandret. Ammid vil ha en viktig rolle for lokalsamfunnene i mange år framover.

– Jeg håper i framtiden at ting vil endres. Maya-Mam kvinnene fortjener gode liv. Når de gjør pliktene sine hjemme, tjener de ingen penger. Når de blir 40 og 50 år får de problemer med helsen. Maya-Mam kvinnene gjør alt arbeidet med barn på ryggen, sier Glendy Paola.

Reubén takker for at vi i Norges Bygdekvinnelag støtter opp om organisasjonens kvinnelige aktiviteter.

– Ammids mål er å støtte kvinners liv. Takk til bygdekvinnelaget for at dere gjør det mulig.

Utklipp:

– Folk har ikke nok land her og de lever i fattigdom, sier han.

Vi har besøkt mange lokalsamfunn som deltar i prosjektene deres.

Til sammen skal Ammids prosjekter bidra til at folk i Comitancillo skal leve gode liv.

– Jeg føler med Maya-Mam kvinnene og vil hjelpe alle kvinnene her til å være frie. Tenk om de får besøke fine steder og oppleve noe annet enn jobb. (sitat hos selvtillitsgruppa til Aracely)

Ammid har plukket ut frukt og grønnsaker som er tilpasset klimaet.

Det skjer dessverre at noen av jentene ikke fullfører utdannelsen. Grunner kan være at de reiser til USA, gifter seg eller blir gravide eller flytter til et annet sted.